
Monetary momentum - egy globális jelenség

Kutatásomban az eszközárak alakulását vizsgáltam Federal Open Market Committee monetáris politikai döntéseinek bejelentése idején. A vizsgált időszakban, 1994 és 2019 között a négy eszközosztályba sorolható 55 eszköz szignifikáns hozamváltozást mutatott. A változás iránya a bejelentés okozta monetáris politikai sokk irányától függ. A szakirodalomban ez a kereskedési anomália ,,monetary momentum’’ néven ismert. A jelenség megértéséhez panel regresszióval vizsgáltam azokat a faktorokat, amelyek a monetáris politikai bejelentés idején kialakult hozamváltozásokat befolyásolják. A monetáris politikai döntés okozta sokkhatás alacsonyabb a gazdasági recessziós időszakokban és magas monetáris politikai bizonytalanság idején. Mindazonáltal az általános piaci bizonytalanság a hozamváltozás mértékét növeli.
Dolgozatom a megfigyelt kereskedési anomáliára egy lehetséges magyarázatot kínál. A monetáris politikai sokkoknak az előrejelezhetőségét regresszióval vizsgálva megállapítottam, hogy a makroökonómiai változók piaci előrejelzései segítségével a sokkok előjele prediktálható.
A kutatásban bemutatott eredmények robosztusak számos különböző módszertannal mért monetáris politikai sokkra, görgőablakkal vizsgált időszakokra és a négy eszközosztályra.



